**25 АПРИЛ 2025 г.**

**Наказателно дело от общ характер №235/2025 година – 10:00 часа**

На 25.04.2025 година, състав на Плевенски окръжен съд разгледа наказателно дело №235/2025 година, образувано срещу Р.С.Д., роден 1951 година от град Русе, обвинен в това, че

На 20.12.2024 година, в село Българене, обл.Плевен, при управление на МПС, нарушил правилата за движение по пътищата, като управлявал с превишена скорост от 81 км/ч в населено място, с разрешена до 50 км/ч, предприел навлизане в насрещна пътна лента и предизвикал пътно транспортно произшествие. В следствие на това е настъпила смъртта на един от шофьорите на другите автомобили участвали в ПТП-то.

Съдебното заседание е насрочено като разпоредително.

Днес не е даден ход на делото. Постъпили са молби от защитника на подсъдимия и адвоката на пострадалото лице, в което молят делото да бъде отложено и са посочили уважителни причини за това. Съдът е уважил молбите им. Следващото съдебно заседание е насрочено за 21.05.2025 година от 10:00 часа.

**Наказателно дело от общ характер №863/2024 година – 10:30 часа**

На 25.04.2025 година, състав на Плевенски окръжен съд разгледа наказателно дело №863/2024 година, образувано срещу О.Ж.М., от град Плевен, с повдигнато обвинение за немарливо изпълнение на правно-регламентирана дейност, в качеството си на технически ръководител на обект.

На 27.10.2022 година, при извършване на строително-монтажни дейности, обвиняемият е допуснал в частично укрепен изкоп, да влезе общ работник без работно облекло и без да му е направен инструктаж. По време на работата му, в изкопа се е срутила земна маса и е затрупала работника. Причинена му е съчетана механична травма, несъвместима с живота, което довело до неговата незабавна смърт.

Като технически ръководител, подсъдимият е бил длъжен да осигури безопасни условия на труд, което е обвинен, че не е направил.

Обвинителният акт е постъпил в съда на 03.12.2024 година.

В съдебното заседание са разпитани явилите се свидетели. За разпит на още свидетели, делото е отложено за 23.05.2025 година от 10:30 часа.

**Наказателно дело от общ характер №1/2025 година – 13:00 часа**

На 25.04.2025 година, беше насрочено за разглеждане наказателно дело №1/2025 година, образувано срещу М.С.С., роден 1994 година, от село Мечка, обл.Плевен, осъждан, обвинен в това, че

През месец май 2024 година, използвал чужда дебитна карта и извършил тегления на обща стойност 3000 лева. Подсъдимият е племенник на пострадалия. С дебитната карта се сдобил, тъй като пострадалият, без да разбере, я изпуснал на задната седалка на автомобила му, заедно с листче с написания ПИН код.

На 23.04.2025 година е постъпила молба от адвоката на пострадалия, за отлагане на делото, тъй като не може да се яви в съдебното заседание, поради здравословни причини. Съдът е уважил молбата и е отсрочил делото за 30.05.2025 година.

**Връзки с обществеността 25 април 2025 г.**

**e-mail:** **os\_press@abv.bg**